[pic] | KOMISIJA EVROPSKIH SKUPNOSTI |

Bruselj, 16.2.2009

COM(2009) 76 konč.

SPOROČILO KOMISIJE SVETU

o začetku posvetovanj z Gvinejo na podlagi člena 96 Sporazuma iz Cotonouja

SPOROČILO KOMISIJE SVETU

o začetku posvetovanj z Gvinejo na podlagi člena 96 Sporazuma iz Cotonouja

OBRAZLOžITEV

EU je 20. marca 2004 začela posvetovanja po členu 96 Sporazuma iz Cotonouja zaradi poslabšanja razmer na področju demokracije in pravne države v Gvineji. Posvetovanja so se zaključila 14. aprila 2005, Gvineja pa je sprejela nekatere obveznosti. V obdobju izvajanja obveznosti je bil vzpostavljen politični dialog, podprt z nadzornimi misijami. Obdobje izvajanja je bilo prvotno določeno na tri leta, podaljšano pa je bilo na štiri leta, tj. do 14. aprila 2009, zaradi zamud pri organizaciji volitev, kar je tudi najpomembnejša obveznost (druge obveznosti so bile izpolnjene na sprejemljiv način).

Nekaj ur po objavi smrti predsednika Contéja in imenovanju Aboubacarja Somparéja, predsednika narodne skupščine, za začasnega predsednika države 23. decembra 2008 se je zgodil državni prevrat, ki ga je vodila skupina 26 častnikov in šestih civilistov, ki so oblikovali nacionalni svet za demokracijo in razvoj (CNDD) . CNDD je ukinil ustavo in prepovedal sindikalne in politične dejavnosti ter razpustil državne ustanove, nato pa je razglasil izredne razmere, da bi zagotovil upravljanje države do oblikovanja prehodne vlade. CNDD je svoj sedež postavil v vojašnico Alpha Yaya v Conakryju, enega svojih članov pa je izbral za predsednika, in sicer stotnika Mousso Dadisa Camaro, ki se je razglasil za predsednika republike. CNDD je trdil, da je prevrat upravičen zaradi poneverbe javnih sredstev v preteklosti, splošne razprostranjenosti korupcije, nelegitimnosti vlade in narodne skupščine, nekaznovanja kot metode upravljanja in anarhije pri opravljanju državnih zadev, kar naj bi državo pripeljalo v katastrofalno stanje. Za navedeno je obtožil člane Souaréjeve vlade in državne institucije. Zaradi splošne želje po odpravi Contéjevega režima in strahu pred destabilizacijo države je bil CNDD deležen pozitivnega mnenja gvinejske javnosti, med drugim tudi vodij glavnih političnih strank, sindikatov in civilne družbe.

Državni prevrat so spremljale tudi spremembe znotraj vojske, zlasti prisilne upokojitve generalov. CNDD je izrazil svojo namero, da izpelje predsedniške in splošne volitve še pred iztekom leta 2010 ter je politične stranke in predstavnike civilne družbe pozval, naj pripravijo predloge za mirni prehod v pravno in demokratično ureditev. Ti so dali svoje predloge časovnih načrtov za izvedbo volitev pred koncem leta 2009.

Predsednik CNDD je 31. decembra 2008 imenoval Kabinéja Komaro, visokega mednarodnega bančnika, na mesto ministrskega predsednika in mu zaupal oblikovanje prehodne vlade. Trije ministri so že bili začasno imenovani: general Toto Camara (minister za varnost in civilno zaščito), polkovnik Sékouba Konaté (minister za obrambo) in stotnik Claude Pivi[1] (minister za varnost predsednika). Zdi se, da so omenjene tri osebe, skupaj s predsednikom CNDD, nosilci moči v CNDD. Ministrski predsednik je 14. januarja napovedal imenovanje prehodne vlade z 28 ministri. Čeprav je CNDD v svojih prvih izjavah napovedoval civilno vlado, je v tej vladi dejansko 10 vojakov (večinoma članov CNDD)[2], ki zasedajo ključne položaje: pravosodje, varnost, obramba, gospodarstvo in finance. Štiri ključna ministrstva so v neposredni pristojnosti urada predsednika republike (obramba države, gradnja in upravljanje zemljišč, finance in posebne službe/boj proti drogam)[3]. Med ministri ni nobenega predstavnika političnih strank, sindikatov ali civilne družbe. Ob imenovanjih je predsednik CNDD v svojem programskem govoru napovedal niz reform za oživitev nacionalnega gospodarstva, dvig moralnih norm v družbi in posodobitev administracije, zlasti z ukrepi glede vode in elektrike, zaposlovanja, monetarne politike, obdavčenja, varnosti preskrbe s hrano, javnih financ, upravljanja rudarskega sektorja in boja proti korupciji. V tem govoru ni omenil izvedbe prehoda v demokracijo. Predsednik je ustanovil tudi pravosodni svet in odbor za revizijo in nadzor strateških sektorjev nacionalnega gospodarstva .

EU, Afriška unija, Zahodnoafriška gospodarska skupnost, Združene države in Nigerija so nasilni prevzem oblasti obsodili, CNDD pa so pozvali, naj ponovno vzpostavi pravni red. Gvineja je bila začasno izključena iz Afriške unije, Zahodnoafriške gospodarske skupnosti in Mednarodne organizacije za frankofonijo. Združene države so začasno ustavile sodelovanje, razen človekoljubne pomoči in ukrepov, namenjenih prehodu v demokracijo, od prehodne vlade pa so zahtevale objavo datumov volitev. Novi režim pa so pozdravile Libija, Senegal, Mavretanija in Gambija. Zahodnoafriška gospodarska skupnost je začela mediacijo z vojaškim režimom, da se pospeši prehod v demokracijo. Afriška unija, OZN, Francija in Evropska unija so opravile misije z istim sporočilom o potrebi po izvedbi volitev v bližnji prihodnosti in ohranitvi demokratičnih načel.

SKLEPNE UGOTOVITVE NADZORNE MISIJE PO čLENU 96 V čASU OD 14. DO 16. JANUARJA 2009

Ta misija za ugotavljanje dejstev je bila opravljena v okviru posvetovanj po členu 96 Sporazuma iz Cotonouja, njen glavni cilj pa je bil ocena nove politične situacije, ki nastaja po državnem prevratu, da bi se predlagali novi ustrezni ukrepi, predvsem zaradi možnosti nadaljevanja posvetovanj po členu 96. Misija je bila organizirana in opravljena ob sodelovanju Afriške unije in Zahodnoafriške gospodarske skupnosti. Sklepne ugotovitve misije so naslednje:

- misija ima pomisleke glede namer prevratnikov in njihove dejanske želje po prehodu v demokracijo,

- misija ima pomisleke glede notranje enotnosti CNDD in meni, da obstaja povečano tveganje notranjih težav ali novega državnega prevrata,

- zaupanje političnih strank, sindikatov in civilne družbe v namere CNDD postopno upada; postopno se zmanjšujejo tudi možnosti za izvedbo prehoda v demokracijo,

- pri evidentiranju volivcev so velike zamude,

- obstaja tveganje hitrega poslabšanja stanja na področju spoštovanja človekovih pravic (prepoved sindikalnih in političnih dejavnosti, nasilje članov oboroženih sil, tveganje lova na čarovnice) in odziva gvinejskega prebivalstva (protesti),

- začasna vojaška vlada postopno prevzema vse finančne ustanove, centralno banko, finančno ministrstvo in carino, kar bi lahko povzročilo zamrznitev gospodarstva ali upočasnitev gospodarskih dejavnosti,

- tehnični in operativni pogoji prehoda v demokracijo so težavni, obstaja pa tudi zmeda glede načina njegovega organiziranja. Vseeno pa nekatere stične točke omogočajo opredelitev meril za morebitni prehod v demokracijo,

- pomembno je ohraniti pritisk na CNDD in čim prej organizirati posvetovanja po členu 96 Sporazuma iz Cotonouja.

PREDLOG KOMISIJE

Komisija podpira izjavo predsedstva z dne 31. decembra 2008, ki obsoja prevzem oblasti s silo in poziva Gvinejo, naj čim prej začne miren, urejen in demokratičen prehod v duhu soglasja, da bi se v čim krajšem času ponovno vzpostavilo delovanje institucij, zlasti z izvedbo predsedniških in splošnih volitev. Komisija je pripravljena podpreti ukrepe Zahodnoafriške gospodarske skupnosti in Afriške unije, ki so namenjeni pospešitvi procesa prehoda v demokracijo, zlasti s sodelovanjem pri organizaciji volitev.

Člen 9(2) Sporazuma o partnerstvu AKP-ES iz Cotonouja z dne 23. junija 2000, ki je bil 25. junija 2005 revidiran v Luxembourgu, opredeljuje bistvene elemente, na katerih temelji partnerstvo. Demokratična načela ter načela pravne države in človekovih pravic spodbujajo notranje in mednarodne politike pogodbenic ter so bistveni elementi Sporazuma. V skladu s tem členom in okoliščinami, v katerih je začasna vojaška vlada prevzela oblast v Gvineji, Komisija ugotavlja zelo hudo in očitno kršenje teh bistvenih elementov ter ima te razmere za posebno nujen primer po členu 96(2)(b) Sporazuma. Meni, da je treba nujno začeti posvetovanja z organi, ki imajo oblast v Gvineji, da bi proučili možnosti rešitve krize in ponovne vzpostavitve pravnega reda. Ta posvetovanja se bodo izvajala po členu 96 revidiranega Sporazuma iz Cotonouja in bodo zajela pogovore z zadevnimi organi o časovnem načrtu prehoda v demokracijo, ki bo:

- vseboval dogovor vseh zainteresiranih strani (CNDD, vlade, političnih strank, sindikatov in civilne družbe) o stopnjah prehoda,

- omogočil ustanovitev nacionalnega sveta za prehod v demokracijo, ki bo temeljil na soglasju ter bo imel pristojnosti in pooblastila ustavodajne skupščine,

- posodobil pravni okvir (ustavo in volilne zakone)[4];

- predvidel organizacijo svobodnih in transparentnih parlamentarnih in predsedniških volitev pred koncem leta 2009,

- vseboval časovni razpored vsake od postavk navedenega načrta.

Spoštovanje človekovih pravic in temeljnih svoboščin in takojšnje ukrepanje na področju svobode in varnosti oseb, svobode izražanja ter opustitev mučenja in kakršnih koli oblik nečloveškega ali ponižujočega ravnanja bodo šteli za bistvene prvine prehoda v demokracijo.

Tak dialog bo začasni vojaški vladi na oblasti v Gvineji omogočil podrobno opredeliti svoje namere in predloge rešitve krize, Evropski uniji pa oceniti, v kolikšni meri bi lahko na podlagi tega dialoga podprla pobude za spoštovanje načel iz člena 9(2) revidiranega Sporazuma iz Cotonouja.

Komisija zato Svetu predlaga, da Republiko Gvinejo povabi na posvetovanja po členu 96 revidiranega Sporazuma iz Cotonouja skladno s priloženim osnutkom dopisa.

---

PRILOGA

Bruselj,

Ministrski predsednik prehodne vladeRepublike GvinejeConakryGvineja

OSNUTEK

Spoštovani predsednik vlade,

predsedstvo Evropske unije je v izjavi z dne 31. decembra 2008 o državnem prevratu v Gvineji ostro obsodilo vsakršni prevzem oblasti s silo in Gvinejo pozvalo, naj čim prej začne miren, urejen in demokratičen prehod v duhu soglasja, da se v čim krajšem času ponovno vzpostavi delovanje institucij, zlasti z izvedbo predsedniških in splošnih volitev.

V navedeni izjavi je predsedstvo Evropske unije izrazilo svojo pripravljenost, da podpre ukrepe Zahodnoafriške gospodarske skupnosti in Afriške unije, ki so namenjeni pospešitvi procesa prehoda v demokracijo, zlasti s sodelovanjem pri organizaciji volitev.

V skladu s členom 96(2)(b) Sporazuma iz Cotonouja, ker gre za hudo in očitno kršitev bistvenih elementov iz člena 9 Sporazuma, nam je v čast v imenu Skupnosti in držav članic EU povabiti vašo državo na posvetovanja, da bi podrobneje proučili razmere in, če bo potrebno, posredovali, kot to predvideva Sporazum. Ta posvetovanja se bodo izvajala po členu 96 revidiranega Sporazuma iz Cotonouja in bodo zajela pogovore z zadevnimi organi o časovnem načrtu prehoda v demokracijo, ki bi med drugim lahko temeljil na naslednjih korakih in pripadajočem časovnem razporedu:

- dogovor vseh strani (CNDD, vlade, političnih strank, sindikatov in civilne družbe) o stopnjah prehoda,

- ustanovitev nacionalnega sveta za prehod v demokracijo, ki bo temeljil na soglasju ter bo imel pristojnosti in pooblastila ustavodajne skupščine,

- posodobitev pravnega okvira (ustavo in volilne zakone)[5];

- svobodne in transparentne parlamentarne in predsedniške volitve pred koncem leta 2009,

- časovni razpored vsake od postavk navedenega načrta.

Spoštovanje človekovih pravic in temeljnih svoboščin in takojšnje ukrepanje na področju svobode in varnosti oseb, svobode izražanja ter opustitev mučenja in kakršnih koli oblik nečloveškega ali ponižujočega ravnanja se bodo šteli za bistvene prvine prehoda v demokracijo.

Predlagamo, da se posvetovanja začnejo čim prej in da po skupni določitvi datuma potekajo v prostorih Sveta Evropske unije v Bruslju. Posvetovanja morajo gvinejski strani omogočiti, da se bolj podrobno izjasni o nujni in mirni vrnitvi v demokracijo v okviru obstoječe pravne ureditve in ob celovitem spoštovanju ustave ter da sprejme ustrezne ukrepe za izvedbo tega prehoda.

S spoštovanjem,

Za Svet Za Komisijo

Kopije: Predsedstvo sveta ministrov AKP-EU Predsedstvo Odbora veleposlanikov AKP Generalni sekretariat skupine držav AKP

[1] Prevladuje mnenje, da je to snovalec zadnjega upora vojske maja 2008 in glavni arhitekt državnega prevrata decembra 2008. Več virov meni, da je povezan s prekupčevalci z mamili.

[2] General Toto Camara in polkovnik Konaté sta zadržala svoja položaja, stotnik Pivi, ki ni bil na seznamu ministrov, je bil pravkar potrjen na položaju z dekretom.

[3] Po besedah predsednika CNDD je priključitev ministrstva za finance uradu predsednika upravičeno zaradi potrebe po strogem nadzoru nad javno porabo, ministrstva za gradnjo in upravljanje zemljišč pa zaradi nadzora nad prodajo javnih zemljišč in oddaje javnih naročil za področju gradnje. Predsednik CNDD meni, da trenutno delovanje obeh ministrstev ni dovolj zanesljivo. Presenetljivo je, da ministrstvo za rudarstvo ni bilo pripojeno uradu predsednika.

[4] Ta točka zajema tudi proces evidentiranja volivcev in vzpostavitev evidence volivcev, ki mu bodo zaupale vse zainteresirane strani.

[5] Ta točka zajema tudi proces evidentiranja volivcev in vzpostavitev evidence volivcev, ki mu bodo zaupale vse zainteresirane strani.